ΣΚΕΨΕΙΣ ΚΑΙ ΠΡΟΒΛΗΜΑΤΙΣΜΟΙ ΕΝ ΟΨΕΙ ΣΥΝΕΔΡΙΟΥ

1. Η Αριστερά που εκπροσωπεί ο ΣΥΡΙΖΑ-ΠΣ διαθέτει ιδεολογική, πολιτική και ηθική υπεροπλία έναντι των αντιπάλων της και οι ιδέες της καλύπτουν όλο το φάσμα της σύγχρονης σκέψης και των κοινωνικών αναγκών. Η συμπόρευση άλλωστε του κόμματος με τη σωστή πλευρά της ιστορίας το εκτόξευσε το 2015 στην κυβέρνηση μέσα από τις στάχτες της χρεοκοπίας. Όταν λοιπόν καλούμαστε να αποτιμήσουμε το παρελθόν και να χαράξουμε το μέλλον, δεν πρέπει να ξεχνάμε τη μεγάλη και φωτεινή αυτή εικόνα που πρέπει να γεμίζει όλους αισιοδοξία και αυτοπεποίθηση.
2. Η κυβερνητική θητεία προσγείωσε το κόμμα στο έδαφος του ρεαλισμού και πραγματισμού, εξαφανίζοντας βεβαιότητες και αυταπάτες με τις οποίες γαλουχήθηκαν γενιές αριστερών. Σ’ αυτή την πορεία βίαιης ωρίμανσης καταπολεμήθηκαν ως ένα βαθμό διαχρονικές αδυναμίες και παθογένειες αλλά δεν εξαλείφθηκαν εντελώς.
3. Στον προσυνεδριακό διάλογο δεν έχει τόσο νόημα ο όποιος θετικός απολογισμός όσο η αναγνώριση αρχικά των αδυναμιών και εν συνεχεία η νηφάλια αναζήτηση τρόπων υπέρβασης τους. Η διαδικασία αυτή απαιτεί ειλικρίνεια, γενναιότητα και ισχυρές δόσεις ατομικής και συλλογικής αυτοκριτικής, δεδομένου ότι τα προβλήματα εν πολλοίς δεν οφείλονται στις υπάρχουσες δομές αλλά στον ανθρώπινο παράγοντα. Τα οργανωτικά θέματα προβάλλονται με ένταση, όταν υποβόσκουν παθογένειες που σχετίζονται με ανθρώπινες συμπεριφορές και αντιλήψεις. Αν, καθ’ υπόθεση εργασίας, εξέλιπαν αυτομάτως οι παθογένειες αυτές, ελάχιστοι θα ασχολούνταν σήμερα πχ με τον τρόπο εκλογής του Προέδρου και της ΚΕ.
4. Μεταξύ των αδυναμιών που, κατά τη γνώμη του γράφοντος, εξακολουθούν ακόμα να επιβιώνουν, παρά τα σοβαρά βήματα προόδου, αναφέρονται ενδεικτικά:

-Η εμμονή ορισμένων να υπερτονίζουν δημοσίως με θορυβώδη τρόπο τις διαφωνίες τους, διανθισμένες μάλιστα με δίκες προθέσεων, δημιουργώντας τη ψευδή εντύπωση ενός κόμματος σε κρίση, γεγονός που διαταράσσει τη συνοχή, προβληματίζει το λαό και αξιοποιείται από τους αντιπάλους.

-Η επικράτηση της λογικής ανάθεσης που είναι ξένη με τις παραδόσεις και ανάγκες της Αριστεράς και συνεπάγεται ισχνή συμμετοχή των μελών και φίλων στις δράσεις του κόμματος και δυσκολίες διεύρυνσης της επιρροής του.

-Η πολυλογία και φλυαρία, ενίοτε σε βαθμό αφέλειας και απερισκεψίας που καταλήγει μοιραία σε παραφωνίες, βλαπτικές για την εικόνα του κόμματος.

-Η ανάλωση στη διαδικασιολογία και οργανωτισμό που αποβαίνει σε βάρος της τεχνοκρατικής διαμόρφωσης πολιτικών σε επιμέρους θέματα.

-Η αναβλητικότητα και βραδύτητα επίλυσης εκκρεμοτήτων, ως συνέπεια αέναων εσωτερικών διαβουλεύσεων και της προσπάθειας εξισορρόπησης αντιτιθέμενων απόψεων.

- Ο άκρατος οικονομισμός που περιορίζει τον ορίζοντα επέκτασης των αριστερών ιδεών, αφού δεν συνοδεύεται από την επεξεργασία ενός «υπέρτερου νοήματος» που ενοποιεί τα αιτήματα και μπορεί να συνεγείρει το λαό.

-Η επικέντρωση στον καταγγελτικό λόγο που είναι λόγος αμυντικός, στείρος και καταθλιπτικός αν δεν αντισταθμίζεται με την ανάδειξη θετικού διεξόδου και προοπτικής.

-Ο κατακλυσμός προσωπικών απόψεων επί παντός επιστητού, οι οποίες προκαλούν δυσφορία αν στοχεύουν στην ηχηρή διαφοροποίηση και παρεκκλίνουν ή εναντιώνονται στο ελάχιστο κομματικό κεκτημένο.

-Η νοσταλγική προσκόλληση στο ένδοξο αριστερό παρελθόν και η μηχανιστική προβολή του στο παρόν που δεν επιτρέπει την ορθή ανάγνωση της σημερινής πραγματικότητας.

-Ο ακαδημαϊσμός και θεωρητικολογία πολιτικών στελεχών που προκαλούν σύγχυση και θολώνουν το πολιτικό στίγμα.

-Η εσωστρέφεια και ηττοπάθεια, κατάλοιπο χαλεπών εποχών της Αριστεράς.

-Ο ελιτισμός απέναντι σε κοινωνικά στρώματα συγκεχυμένης ή ελλιπούς πολιτικής και κοινωνικής συνείδησης.

-Η καχυποψία και διστακτικότητα προσέγγισης ατόμων και κοινωνικών ομάδων διαφορετικής ιδεολογίας.

-Η μεταφυσική απόθεση ελπίδας στα αυθόρμητα ή μονοθεματικά κινήματα που από τη φύση τους έχουν περιορισμένη διάρκεια ή εμβέλεια.

-Η ανέξοδη απόδραση σε φαντασιώσεις, μπροστά στην αμηχανία αντιμετώπισης της περίπλοκης πραγματικότητας και των δυσμενών συσχετισμών.

Όλες οι παραπάνω αδυναμίες, παρότι περιορισμένης κλίμακας και έντασης, αθροιζόμενες αποπροσανατολίζουν, αδρανοποιούν ή απογοητεύουν, αφαιρούν μέρος της δυναμικής του κόμματος και δεν συσπειρώνουν όλους στον κύριο στόχο στερέωσης δεσμών με την κοινωνία και ολόπλευρης προετοιμασίας για την προσεχή εκλογική μάχη.

1. Οι εργασίες του συνεδρίου θα πρέπει να διεξαχθούν σε ενωτικό και πανηγυρικό κλίμα κι αυτό εναπόκειται στο αίσθημα ευθύνης των συνέδρων, ιδιαίτερα των στελεχών πρώτης γραμμής. Στην κατεύθυνση αυτή πρέπει να υπάρξει συντεταγμένη και προσυμφωνημένη από όλους διαδικασία διεξαγωγής, χωρίς αιφνιδιασμούς από οποιαδήποτε πλευρά, διαδικαστικές κωλυσιεργίες και εμπλοκές και ad hoc ρυθμίσεις που προκαλούν αντιδικίες και εκνευρισμούς.
2. Ο λαός, ανεξάρτητα από τις μέχρι τώρα προτιμήσεις του, θα εμπιστευτεί εκ νέου μαζικά το ΣΥΡΙΖΑ-ΠΣ αν πειστεί ότι έχει απέναντι του ένα σοβαρό κόμμα με ρεαλιστικούς στόχους και στιβαρή, αποφασιστική και συμπαγή ηγετική ομάδα. Στο πλαίσιο αυτό οφείλουν άπαντες να περιφρουρήσουν ως κόρη οφθαλμού το κύρος του Προέδρου, το ειδικό βάρος του οποίου και η αδιαμεσολάβητη σχέση του με το λαό θα ήταν ασυγχώρητο λάθος να υποτιμηθούν στο όνομα της συλλογικότητας και του δικαιώματος κριτικής.
3. Είναι βέβαιο ότι ο ΣΥΡΙΖΑ, ένα κόμμα υπερβάσεων και διαρκούς μετασχηματισμού εν κινήσει, με απαρχή το συνέδριο, θα αναμετρηθεί με τον εαυτό του και θα ανταποκριθεί θετικά στις προκλήσεις και απαιτήσεις των καιρών, δικαιώνοντας τις προσδοκίες του λαού.

ΝΙΚΟΣ ΧΑΤΖΗΓΙΑΝΝΑΚΗΣ

ΟΜ Γλυφάδας